钦定古今图书集成/明伦汇编/官常典/第745卷 > 王继东
## 钦定古今图书集成/明伦汇编/官常典/第745卷 > 王继东

按《沈丘县志》：“继东，字怀西，幼读书，通大义，性至笃孝，
尤好济人。丙子岁，李闯窃发秦晋间，既而深入内地，
两河州县望风披靡，殆无支者。继东曰：‘与其见刃于
贼，孰与自杀？与其亲戚父母妻子为贼所迫胁，孰与
自捍其地，博万死于一生乎’？”于是椎牛沽酒，与众约
誓以死守，邨落得全。无何，贼势愈猖獗，卒以众寡不
敌，为贼所乘，继东犹奋臂争先，身当矢石，贼众咸惊
惧之，并心赴力以攻一人，因被执。厉声曰：“丈夫死即
死耳，义不可为贼屈。”遂遇害。